**ELŐTERJESZTÉS**

**Körmend Vártos Önkormányzata Képviselő-testülete 2020. augusztus 25-i rendkívüli ülésére**

**Tárgy:** Rábán aluli kiskerteket feltáró úthoz területvásárlás – kisajátítás indítása, és elővásárlási jog gyakorlása

Tisztelt Képviselő-testület!

A veszélyhelyzet alatt készült előterjesztés során megismerhette a Képviselő-testület az alábbiakat:

„A Vízügyi Igazgatóság saját projektet valósít meg többek között Körmenden is, a Rába folyó elleni árvízvédelem kapcsán. A projektet korábban már megismerhette a Képviselő-testület (a projekt miatt az Önkormányzatot is érintően kisajátítás zajlott le).

Korábban jeleztük már a Testület is azt, hogy a projekt miatt egyes Rábán aluli kiskerteket nem lehet majd megközelíteni, mert az épülő töltés ezt ellehetetleníti nemcsak a magassága miatt, hanem amiatt is, hogy a Vízügyi Igazgatóság kifejezetten tiltja a töltésen való közlekedést, mivel az nem út céljára szolgál. Ezért az Önkormányzat kezdeményezte azt, hogy a projektbe emeljék be az elzárt területek feltárását is. Ez ugyan nem történt meg, de a Belügyminisztérium támogatásban részesítette az Önkormányzatot az út megépítésére.

A tervezés erre vonatkozóan most zajlik.

Az út kialakításához területrészeket kell vásárolnunk a feltárással érintett kiskertekből, azok tulajdonosaitól. Kisajátításnak is helye van, de kisajátítás nélküli megegyezésre törekszünk, hiszen éppen a kiskert tulajdonosok érdeke az, hogy az út megépüljön. A területrész vásárlás összesen 7 ingatlant érint, a megvásárolandó összterület: 475 m2.”

A Képviselő-testület a vételárat 500 Ft/m2 összegben hagyta jóvá.

A döntést követően megkezdtük a vételi tárgyalásokat az Eladókkal kisajátítást megelőző adásvételi szerződéses ajánlattal. A nagy számú eladók közül 2 fővel nem jött létre az adásvételi szerződés: a Magyar Állammal és Horváth Imrével. Dr. Günther Balázs tulajdonos értékesíteni kívánja a 0254/576 hrsz-ú ingatlanban őt megillető 20/1763 tulajdoni hányadot, eme értékesítés kapcsán azonban Körmend Város Önkormányzatát, mint a 0254/576 hrsz-ú ingatlanban tulajdonnal bíró tulajdonost elővásárlási jog illeti meg, így javaslom a Testületnek, hogy gyakorolja elővásárlási jogát annak érdekében, hogy az út kialakításához szükséges terület az Önkormányzat tulajdonába kerülhessen.

Kérem a Testületet, hogy hagyja jóvá a 2 tulajdonos esetében a kisajátítási eljárás megindítását, valamint egy Eladó általi értékesítés esetében az elővásárlási jog gyakorlását hagyja jóvá, mert az út használatbavételéig a tulajdonosi viszonyokat rendeznünk kell.

**HATÁROZATI JAVASLAT I.**

Körmend Város Önkormányzata Képviselő-testülete jóváhagyja azt, hogy a Vízügyi Igazgatóság Rába árvízvédelmi projektje miatt a bejárási lehetőségtől megfosztott Körmend, Rábán aluli egyes ingatlanok feltárása érdekében létesítendő önkormányzati út kialakítása miatt azokkal az ingatlantulajdonosokkal szemben, akikkel nem jött létre kisajátítást megelőző adásvétel keretében az út kialakításához szükséges területrész megvásárlását lehetővé tevő adásvétel, azokkal szemben az Önkormányzat kisajátítási eljárást indítson.

A kisajátítási eljárással érintett tulajdonosok: Magyar Állam és Horváth Imre (Körmend, Rákóczi u. 37.). Mindkét tulajdonos a körmendi 0254/576 hrsz-ú ingatlannak tulajdonosa (Magyar Állam 35/1763 tulajdoni arányban, Horváth Imre 48/1763 tulajdoni arányban). A Képviselő-testület felhatalmazza a polgármestert a kisajátítási eljárás megindítására, és vállalja, hogy a kisajátítási eljárás költségeit viseli az Önkormányzat 2020. évi költségvetése terhére.

**HATÁROZATI JAVASLAT II.**

Körmend Város Önkormányzata Képviselő-testülete úgy dönt, hogy a körmendi 0254/576 hrsz-ú ingatlan 20/1763 tulajdoni hányadának értékesítésére vonatkozóan Dr. Günther Balázs Eladó és Réczeg Zsolt Vevő között Körmenden, 2020. 08.04. napján létrejött Adásvételi szerződés alapján Körmend Város Önkormányzata, mint a körmendi 0254/576 hrsz-ú ingatlanban tulajdonnal bíró tulajdonostárs a Polgári Törvénykönyvről szóló 2013. évi V. törvény 5:81.§-a alapján biztosított elővásárlási jogát gyakorolja, és az elővásárlási joga alapján megvásárolja Dr. Günther Balázs Eladótól a körmendi 0254/576 hrsz-ú ingatlan 20/1763 tulajdoni hányadát 10.000 Ft. vételáron. A körmendi 0254/576 hrsz-ú ingatlan 20/1763 tulajdoni hányadának értékesítésére vonatkozóan Dr. Günther Balázs Eladó és Réczeg Zsolt Vevő között Körmenden, 2020. 08.04. napján létrejött Adásvételi szerződés rendelkezéseit Körmend Város Önkormányzata magára nézve kötelezőnek ismeri el. A Képviselő-testület felhatalmazza a Polgármestert varra, hogy az elővásárlási jog gyakorlására vonatkozó nyilatkozatot kiállítsa (aláírja.)

Körmend, 2020. augusztus 17.

**Bebes István**

 **polgármester**